b'\n_START_ARTICLE_\nDominat\n_START_PARAGRAPH_\nDominat ali pozno Rimsko cesarstvo je bilo despotsko zadnje obdobje Rimskega cesarstva, ki je sledilo principatu._NEWLINE_Za\xc4\x8delo se je po krizi tretjega stoletja (235-284) in kon\xc4\x8dalo s propadom Vzhodnega rimskega cesarstva leta 1453. V vzhodni polovici cesarstva, predvsem po Justinijanu I. (vladal 527-565), se je dominat razvil v avtokratski absolutizem._NEWLINE_Izraz dominat izhaja iz latinske besede dominus, ki pomeni gospod ali gospodar. Naslov dominus so prvotno uporabljali su\xc5\xbenji za naslavljanje svojih lastnikov oziroma gospodarjev. Za naslavljanje cesarjev so ga za\xc4\x8deli nedosledno uporabljali v Julijsko-klavdijski dinastiji, dosledno pa za cesarja Dioklecijana (vladal 284-305), prvega vladarja v zgodnjem dominatu.\n_START_SECTION_\nStilisti\xc4\x8dne spremembe\n_START_PARAGRAPH_\nDioklecijan, njegovi kolegi avgusti in njihovi nasledniki so za\xc4\x8deli javno razkazovati svojo cesarsko mo\xc4\x8d. Opustili so skromen naziv princeps in uvedli \xc4\x8da\xc5\xa1\xc4\x8denje po zgledu mogotcev v Starem Egiptu in Perziji. Namesto toge (toga praetexta), ki so jo nosili cesarji v principatu, so za\xc4\x8deli nositi z zlatom in dragulji okra\xc5\xa1ena obla\xc4\x8dila in obutev._NEWLINE_\xc5\xbdiveli so v razko\xc5\xa1nih pala\xc4\x8dah, kakr\xc5\xa1na je bila na primer ogromna Dioklecijanova pala\xc4\x8da v Splitu, in se obdali z dvorjani, ki so dobili visoko zvene\xc4\x8de \xc4\x8dastne naslove in najvi\xc5\xa1je dr\xc5\xbeavne polo\xc5\xbeaje. Mnogo polo\xc5\xbeajev in naslovov, ki so bili sprva povezani z dvorom in so pomenili zaupno povezavo s cesarjem, na primer komornik in konju\xc5\xa1nik, je dobilo veliko mo\xc4\x8d. Naslova senator in konzul sta izgubila \xc5\xa1e zadnje ostanke politi\xc4\x8dne mo\xc4\x8di, ki sta jo imela v principatu, in postala zgolj \xc4\x8dastna naslova._NEWLINE_Da bi prepre\xc4\x8dili upore in uzurpacije oblasti, ki so se dogajale med krizo tretjega stoletja, so cesarji posku\xc5\xa1ali dose\xc4\x8di nekak\xc5\xa1no bo\xc5\xbeansko legitimnost, zna\xc4\x8dilno za vzhodne monarhije. Naslov dominus, ki je odra\xc5\xbeal cesarjev bo\xc5\xbeanski polo\xc5\xbeaj (divus) in ga je sprva podeljeval senat pokojnim cesarjem za njihove izjemne zasluge, se je za\xc4\x8del uporabljati za \xc5\xa1e \xc5\xbeive\xc4\x8de cesarje in postal njihova izklju\xc4\x8dna pravica._NEWLINE_Cesarji so uvedli nove protokole, na primer poklekanje pred cesarjem in poljubljanje roba njegovih obla\xc4\x8dil (proskinesis), ki sta bila zna\xc4\x8dilna za perzijske vladarje. Po Konstantinovem prestopu v kr\xc5\xa1\xc4\x8danstvo (312) in Teodozijevem uzakonjenju kr\xc5\xa1\xc4\x8danstva kot dr\xc5\xbeavne vere (380), se je cesarjeva bo\xc5\xbeanskost neposredno povezala s kr\xc5\xa1\xc4\x8dansko cerkvijo. Po letu 476 je simbiotska povezava med cesarsko krono v Konstantinoplu in pravoslavno cerkvijo privedla do zna\xc4\x8dilne srednjeve\xc5\xa1ke bizantinske dr\xc5\xbeave.'